**Miguel Cardoso** (s. 28. toukokuuta 1972) on portugalilainen jalkapallovalmentaja.

Ura
---

Cardosolla ei ole pelaajauraa, vaan hän aloitti valmentamisen FC Porton organisaatiossa juniorivalmentajana työskennellessään liikunnanopettajana. Hän on valmistunut liikunnanopettajaksi vuonna 1995 ja liikuntatieteiden maisteriksi vuonna 1998 Porton yliopistosta. Cardoso työskenteli Porton organisaatiossa yhdeksän vuotta ja valmensi eri ikäluokkien joukkueita.

Aikuisten sarjoihin Cardoso siirtyi valmentamaan vuonna 2004 CF Os Belenensesin apuvalmentajana. Seuraavat vuodet hän toimi apuvalmentajana Belenensesin lisäksi SC Bragassa. Syyskuussa 2007 hänestä tuli Académica de Coimbran apuvalmentaja ja samalla alkoi yhteistyö Domingos Paciêncian kanssa.  Hän työskenteli Paciêncian apuvalmentajana myös Bragassa ja Sportingissa. Bragan he johdattivat Portugalin liigassa toiseksi sekä kaudella 2010/11 Eurooppa-liigan loppuotteluun. Yhteistyö Paciêncian kanssa päättyi helmikuussa 2013, kun portugalilainen sai potkut RC Deportivo de La Coruñasta.

Huhtikuussa 2013 Cardoso siirtyi ukrainalaisen FK Šah’tar Donetskin palvelukseen. Hän toimi seuran junioriakatemian johtajana ja alle 21-vuotiaiden joukkueen valmentajana. Kaudeksi 2016/17 hän siirtyi Paulo Fonsecan apulaisvalmentajaksi edustusjoukkueeseen ja voitti Ukrainan tuplamestaruuden. Kauden jälkeen Cardoso jätti Šah’tarin ja siirtyi Rio Aven päävalmentajaksi. Cardoson johdolla Rio Ave sijoittui Portugalin liigassa viidenneksi, mikä oli seuran paras sijoitus pääsarjatasolla. Menestyksekkään kauden jälkeen Cardoso jätti Rio Aven ja siirtyi Ranskan pääsarjaan FC Nantesin päävalmentajaksi. Nantes'n kausi ei lähtenyt Cardoson johdolla vahvasti liikkeelle. Joukkue erotti Cardoson lokakuun alussa, kun Nantes oli kerännyt vain kuusi pistettä kahdeksasta pelaamastaan ottelusta.

Marraskuun puolivälissä 2018 Cardososta tuli Espanjan pääsarjan Celta Vigon päävalmentaja. Cardoson johdolla Celtan menestys jäi vaisuksi ja joukkue vajosi putoamiskamppailuun voitettuaan vain kaksi kymmenestä liigaottelusta. Heikot tulokset johtivat Cardoson potkuihin maaliskuun alussa 2019.

Toukokuun lopussa 2019 vahvistettiin, että Cardoso toimii kaudella 2019/20 Kreikan Superliigan AEK Ateenan päävalmentajana. Portugalilaisen pesti jäi kuitenkin lyhyeksi, sillä hän sai potkut seurasta jo ensimmäisen liigakierroksen jälkeen AEK:n hävittyä Xanthille. AEK oli aiemmin hävinnyt Eurooppa-liigan karsinnoissa Trabzonsporille 3–1.

Tammikuun lopussa 2021 Cardoso palasi Rio Aven päävalmentajaksi. Rio Ave jäi Cardoson johdolla Portugalin liigassa sijalle 16 ja joutui karsimaan sarjapaikastaan. Joukkue hävisi putoamiskarsinnoissa FC Aroucalle yhteismaalein 5–0 ja putosi liigasta. Rio Ave erotti Cardoson kauden jälkeen.

Lähteet
-------

1. ↑  Miguel Cardoso, o perfecionista preparado na elite do Dragão Diarío de Noticias. Viitattu 6.8.2018.
2. ↑  FC Porto contratou um profissional de excelência" - Renascença" rr.sapo.pt. Viitattu 6.8.2018.
3. ↑  Miguel Cardoso Transfermarkt.de. Viitattu 6.8.2018. (saksaksi)
4. ↑  Europa League final: Porto 1-0 Braga BBC Football. Viitattu 6.8.2018. (englanniksi)
5. ↑  Deportivo crisis deepens as Paciencia departs FourFourTwo. Viitattu 6.8.2018. (englanniksi)
6. ↑  Miguel Cardoso leaves Shakhtar shakhtar.com. Viitattu 6.8.2018 (englanniksi)
7. ↑  Welcome Miguel Cardoso (Arkistoitu – Internet Archive) Rio Ave FC. Viitattu 6.8.2018. (englanniksi)
8. ↑  Nantes : Le nouveau coach officialisé Foot National. Viitattu 6.8.2018. (ranskaksi)
9. ↑  Nantes fire Cardoso and hire former Japan coach Halilhodzic France24.com. Viitattu 23.11.2018. (ranskaksi)
10. ↑  Celta Vigo replace Mohamed with Cardoso after Real Madrid defeat (Arkistoitu – Internet Archive) YahooSports. Viitattu 23.11.2018. (englanniksi)
11. ↑  Celta sack coach Cardoso after miserable run Eurosport. Viitattu 11.3.2019. (englanniksi)
12. ↑  OFFICIAL: CARDOSO CONFIRMED AS NEW AEK COACH Agona Sport. Viitattu 29.5.2019. (englanniksi)
13. ↑  CARDOSO AND LIBEROPOULOS HEADING FOR EXIT DOOR Agona Sport. (englanniksi)
14. ↑  Rio Ave confirma regresso de Miguel Cardoso rr.sapo.pt. Viitattu 26.1.2023. (portugaliksi)
15. ↑  Ofori & Bukia’s FC Arouca promoted to Primeira Liga after play-off triumph over Rio Ave Goal. Viitattu 26.1.2023. (englanniksi)
16. ↑  Luís Freire oficializado hoje no Rio Ave Record. Viitattu 26.1.2023. (portugaliksi)

  


|  |  |  |
| --- | --- | --- |
| Edeltäjä:**Luís CastroMário Silva** | **Rio Aven päävalmentaja**2017–20181–6/2021 | Seuraaja:**José Manuel GomesLuís Freire** |

|  |  |  |
| --- | --- | --- |
| Edeltäjä:**Claudio Ranieri** | **FC Nantesin päävalmentaja**7–10/2018 | Seuraaja:**Vahid Halilhodžić** |

|  |  |  |
| --- | --- | --- |
| Edeltäjä:**Antonio Mohamed** | **Celta Vigon päävalmentaja**11/2018–3/2019 | Seuraaja:**Fran Escribá** |

|  |  |  |
| --- | --- | --- |
| Edeltäjä:**Manolo Jiménez** | **AEK Ateenan päävalmentaja**6–8/2019 | Seuraaja:**Níkos Kosténoglou** |